

**РЕПУБЛИКА СРБИЈА**

**ОПШТИНА ЛАПОВО**

**СКУПШТИНА ОПШТИНЕ**

**Број: 002666471 2024 08233 001 000 060 107 04 019**

**Датум: 20. 09. 2024. године**

**ЛАПОВО**

На основу члана 99. став 3. и 21., члан 100. став 1. тачка 7. Закона о планирању и изградњи („Сл. гласник РС”, бр.72/09, 81/09 - испр. 64/10 - одлука УС, 24/11, 121/12, 42/13 - одлука УС,50/13 - одлука УС, 98/13 - одлука УС, 132/14, 145/14, 83/18, 31019, 37/19- др. закон, 9/20, 52/21, 62/23, члана 2. став 1. Уредбе о условима, начину и поступку под којима се грађевинско земљиште у јавној својини може отуђити или дати у закуп по цени мањој од тржишне цене, односно закупнине или без накнаде, као и услове, начин и поступак размене непокретности („Службени гласник РС“, број 61/15, 88/15, 46/17, 30/18 и 53/21), члана 93 став 1. и 3. , члана 66. став 1. Одлуке о грађевинском земљишту („Службени гласник општине Лапово“, бр. 19/21) и члана 37. став 1. тачка 36. Статута општине Лапово („Службени гласник општине Лапово“, бр. 2/19), Скупштина општине Лапово, на седници одржаној дана 20. 09. 2024. године, доноси

**О Д Л У К У**

**О ПОКРЕТАЊУ ПОСТУПКА РАЗМЕНЕ ГРАЂЕВИНСКОГ ЗЕМЉИШТА НЕПОСРЕДНОМ ПОГОДБОМ**

**Члан 1.**

ПОКРЕЋЕ СЕ поступак прибављања и отуђења грађевинског земљишта путем размене непосредном погодбом и то следећих катастарских парцела:

- катастарска парцелa број 14633 КО Лапово,површине 2460м2

- катастарска парцелa број 14634 КО Лапово површине 733м2 , обе у приватној својини „DJORDJEVIC ESTATE WINERY DOO“ , грађевинско земљиште које се прибавља у јавну својину општине Лапово;

- катастарска парцела 14637 КО Лапово, површине 143м2, у јавној својини Општине Лапово, грађевинско земљиште које се отуђује из јавне својине Општине Лапово.

**Члан 2.**

Комисија за располагање грађевинским земљиштем дужна је да спроведе поступак утврђивања основаности за размену грађевинског земљишта и да у том циљу прибави све неопходне информације од надлежних служби и органа државне управе и локалне самоуправе и да након спроведеног поступка одговарајући предлог упути Скупштини општине Лапово.

Саставни део предлога одлуке о размени грађевинског земљишта је и мишљење Одељења за урбанизам , имовинско правне и стамбено комуналне послове.

**Члан 3.**

Тржишну вредност грађевинског земљишта које се размењује утврђује Републички орган надлежан за процену тржишне вредности, а у оправданим случајевима тржишну вредност може утврдити и вештак економске струке.

**ОБРАЗЛОЖЕЊЕ**

Чланом 99. Закона о планирању и изградњи став 3. прописано је да се под отуђењем грађевинског земљишта сматра и размена непокретности. У случају размене између власника грађевинског земљишта у јавној, задружној и приватној својини, не спроводи се поступак јавног надметања ни прикупљања понуда јавним огласом, имајући у виду правну природу института размене. Предмет размене може бити изграђено и неизграђено грађевинско земљиште. Став 21. истог Закона прописује да се прибављањем грађевинског земљишта у јавну својину сматра и размена непокретности.

Члан 100. став 1. тачка 7. прописује да се грађевинско земљиште у јавној својини може отуђити или дати у закуп непосредном погодбом у случају размене грађевинског земљишта.

Члан 2. став 1. Уредбе о условима, начину и поступку под којима се грађевинско земљиште у јавној својини може отуђити или дати у закуп по цени мањој од тржишне цене, односно закупнине или без накнаде, као и услове, начин и поступак размене непокретности, је одредио да се у случају размене између власника грађевинског земљишта у јавној, задружној и приватној својини, не спроводи поступак јавног надметања ни прикупљања понуда јавним огласом.

Члан 93. став 1. Одлуке о грађевинском земљишту дефинише да се размена грађевинског земљишта у јавној својини, врши непосредном погодбом, по тржишним условима, у складу са законом, подзаконским актом и овом одлуком, док је ставом 3. прописано да се да под разменом грађевинског земљишта подразумева и отуђење грађевинског земљишта из јавне својине, као и прибављање грађевинског земљишта у јавну својину Општине, па се одредбе ове Одлуке које се односе на поступак отуђења грађевинског земљишта, односно прибављања грађевинског земљишта у јавну својину Општине, сходно примењују и на поступак размене изграђеног и неизграђеног грађевинског земљишта.

Како члан 66. став 1. прописује да Одлуку о покретању поступка отуђења грађевинског земљишта путем непосредне погодбе у свим случајевима доноси Скупштина општине, имајући у виду члан 93. став 3, сходно томе и Одлуку о покретању поступка размене грађевинског земљишта доноси Скупштина Општине.

Члан 37. став 1. тачка 36. Статута општине Лапово предвиђа да је надлежност Скупштине општине да одлучује о прибављању и отуђењу непокретности у јавној својини Општине, заснивању хипотеке на непокретностима у јавној својини Општине, као и о преносу права својине на другог носиоца права јавне својине.

Председник општине Лапово је дана 13. септембра 2024. године, Одељењу за урбанизам, имовинско правне и стамбено комуналне послове, поднео иницијативу за покретање поступка размене грађевинског земљишта у складу са Планом генералне регулације општине Лапово („Сл. гласник општине Лапово“, број 7/24-пречишћен текст) у којој је предложио Одељењу за урбанизам, имовинско правне и стамбено комуналне послове да предузме кораке из своје надлежности ради покретања поступка размене грађевинског земљишта и то катастарскиx парцелa број 14633 КО Лапово,површине 2460м2, број 14634 КО Лапово, површине 733м2 у својини „DJORDJEVIC ESTATE WINERY DOO“ Лапово, за катастарску парцелу 14637 КО Лапово, површине 143м2 у јавној својини Општине Лапово.

Као разлог за покретање поступка размене ових непокретности навео је то што су кп. 14633 и 14634 КО Лапово у приватној својини и кп. бр. 14638 КО Лапово, у јавној својини општине Лапово Планом генералне регулације општине Лапово („Сл. гласник општине Лапово“, број 7/24-пречишћен текст), као и пројектом парцелације и препарцелације, предвиђене за формирање грађевинске парцеле јавног пута, док је катастарска парцела 14637 у јавној својини општине Лапово, предвиђена за грађевинско земљиште за комерцијалне делатности.

Поред спровођења одредби Плана Генералне регулације , додатни разлог који говори у прилог овој размени је и значајно већа површина парцела коју Општина Лапово овом разменом прибавља у својину (3193 м2) у односу на ону коју отуђује (143 м2).

Имајући све напред наведено у виду Скупштина општине Лапово донела је Одлуку као у диспозитиву.

**Председница Скупштине**

**Мирела Раденковић**